Er din klasse endnu ikke tilmeldt klasseindsamlingen, er det ikke for sent. Skynd dig at hive fat i Cecilie eller Thea fra 3.z og meld jer til indsamlingen. Alle kan deltage, og klasserne bestemmer selv, hvordan, hvornår og hvor pengene skal indsamles. Dog er det ikke tilladt at rasle, da det kræver en særlig tilladelse.
Anne Bak fra 3.c er med i arbejdsgruppen GYM4INDIA, og hun fortæller, at hendes klasse forrige skoleår bagte og solgte vafler til en fredagscafé, og dét var en stor succes. Faktisk så stor, at 2.c var den klasse på gymnasiet, der indsamlede flest penge i 2016.
- Jeg synes, at alle klasser skal melde sig til indsamlingen, fordi man støtter et godt formål. De indsamlede penge går til fire piger fra et indisk børnehjem, der er i gang med en videregående uddannelse, og dét er dyrt i Indien, fortæller Anne og tilføjer:
- Vi er heldige at gå i gymnasium i Danmark, og derfor er det fedt at kunne give andre samme mulighed for at få en uddannelse.
Udover at gøre en kæmpe forskel for de fire indiske piger, er der også en præmie til den klasse, der samler flest penge ind. Som noget nyt får vinderklassen sit navn indgraveret i en vandrepokal og får også deres billede på en ”wall of fame”. Desuden giver fredagscaféen en omgang til klassen ved den næste fredagscafé.
Indsamlingen løber frem til fredag d. 10. februar.